**Ötvösné Papik Ildikó**

**Az „Év Óvodapedagógusa” 2024**

Ildikó már kislány korában érezte, hogy majdan kicsiny gyermekek között szeretne tevékenykedni, ezért az általános iskola befejezése után a Nagykállói Budai Nagy Antal Óvónőképző Szakközépiskolában töltötte középiskolás éveit, felvértezve magát az óvodáskorú gyermekek neveléséhez szükséges módszertani ismeretekkel. 1985-ben lépett az óvónői pálya útjára szülővárosában, az akkor még 2. számú Óvoda I. részlegének nevezett intézményben, amelyet a köztudatban akkor is, most is lakótelepi oviként ismernek városszerte. Azóta, vagyis 39 éve ugyanazon a munkahelyen igyekszik megfelelni a számtalan szakmai elvárásnak. Közben, 1989.-ben szerzett óvodapedagógusi diplomát a Bessenyei György Tanárképző Főiskolán, hogy feladatait, még magasabb színvonalon tudja megvalósítani.

Az önképzés alapfeladat számára. 2017.-ben Pedagógus II. besorolást szerzett.

Rendszeresen részt vesz továbbképzéseken, tanfolyamokon. Az itt szerzett ismereteit, tapasztalatait rendkívüli kreativitással építi be a mindennapi pedagógiai munkájába.

Kiváló pedagógiai, szakmai tevékenysége mellett, tudásmegosztó tevékenysége is példaértékű. Számos bemutató tevékenységet tartott, számtalan főiskolai hallgató, és pedagógus kolléga számára. Kiemelkedő szakmai kompetenciáinak, kiváló együttműködési készségének, nyílt, őszinte, alázatos, empatikus személyiségének köszönhetően kiváló mentorpedagógus.

Szakmai elkötelezettségét, felelősségvállalását tükrözi, hogy elsők között segítette intézményünk minőségirányítási programjának bevezetését, mely elősegítette a szakmai munka színvonalának fejlődését.

Innovatív szemlélete mutatkozott meg, amikor részt vállalt a Lakótelepi Óvoda, Kiváló Tehetségpont cím elnyeréséért folytatott pályázati munkában, valamint akkor is, amikor aktív együttműködésével segítette kollégái mesterprogramjának megvalósulását.

Közel 20 évig az óvodában működő alapítvány elnöke volt, amely szerepkörben a pontos ügyintézés és tudatos segítőkészség jellemezte. Kuratóriumi munkássága nagyban hozzájárult az intézmény szakmai eszközeinek fejlesztéséhez, a gyermekek esztétikus, minden igényt kielégítő óvodai környezetének megteremtéséhez.

A hosszú, dolgos időszak alatt, meg sem tudjuk számlálni, hogy mennyi gyermek bontogatta szárnyát kezei alatt. Szakmai munkája elismeréseként, ma már a régi óvodásai bízzák rá saját gyermekeiket, hogy őket is Ildikó nevelgesse, tanítgassa a jóra, szépre, hasznosra.